 सोमपाल र वसन्तको अर्धशतक
विश्व क्रिकेट लिग च्याम्पियनसिपअन्तर्गत हङकङसँग हुने खेलको तयारीलाई भारत भम्रणमा रहेको नेपाली टोलीले मंगलबार पहिलो अभ्यास खेल जितेको छ । चेन्नईमा नेपालले स्थानीय टोली डिन्डिगुल ड्रागन्सलाई १ सय ५३ रनले पराजित गर्‍यो । 
काठमाडौं — विश्व क्रिकेट लिग च्याम्पियनसिपअन्तर्गत हङकङसँग हुने खेलको तयारीलाई भारत भम्रणमा रहेको नेपाली टोलीले मंगलबार पहिलो अभ्यास खेल जितेको छ । चेन्नईमा नेपालले स्थानीय टोली डिन्डिगुल ड्रागन्सलाई १ सय ५३ रनले पराजित गर्‍यो ।  टस जितेको नेपालले सोमपाल कामी र वसन्त रेग्मीको अर्धशतकमा निर्धारित ५० ओभरमा ८ विकेट गुमाई २ सय १६ रन बनायो । जवाफमा तमिलनाडु प्रिमियर लिगको टोली डिन्डिगुल ड्रागन्स ३५.३ ओभरमा ६३ रनमै अलआउट भयो । अर्धशतक बनाएका सोमपाल कामी । तस्बिर: रमन सिवाकोटी६ रन बनाउँदा नै ४ विकेट गुमाएको ड्रागन्सबाट मोहम्मद असिफयाले २४ र रथनम अभरले १५ रन बनाए । नेपालबाट सागर पुनले ३ विकेट लिए । उनले ५.३ ओभरमा १ मेडन राख्दै ८ रन खर्चे । सोमपाल र सन्दीप लामिछानेले २–२ तथा सुशील कँडेल र ललितसिंह भण्डारीले १–१ विकेट लिए । एसआरएम विश्वविद्यालय मैदानमा नेपालले ८५ रन बनाउँदा ६ विकेट गुमाइसकेको थियो । ओपनर सागर १५ रनमा आउट भएपछि नेपालको विकेट गुम्नेक्रम सुरु भयो । त्यसपछि शरद भेषावकर १, कप्तान पारस खड्का शून्य र विनोद भण्डारी १ रनमा आउट भए । अर्का ओपनर ज्ञानेन्द्र मल्लले ३९ र आरिफ शेखले २१ रन बनाए पनि नेपाल टोली नाजुक स्थितिमा पुगेको थियो । सोमपाल र वसन्तले सातौं विकेटमा १ सय ७ रनको साझेदारी गरेपछि नेपालको स्कोर मध्यम बनेको हो । ७७ बल खेलेका सोमपालले २ चौका र ४ छक्का प्रहार गरी ६६ रन बटुले । वसन्त ५६ रनमा नटआउट रहे । उनले ८३ बल खेल्दै १ चौका र २ छक्का प्रहार गरे । सन्दीप २ रनमा आउट भए । सुशील १ रनमा नटआउट रहे । ड्रागन्सका एस. अरविन्दले १० ओभरमा ३६ रन खर्चेर ४ विकेट लिए । दोस्रो अभ्यास खेल बिहीबार हुनेछ ।